2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญ

พัฒนาการที่สำคัญก่อนปี 2550

ปี 2529 บริษัท แอดวานซ์ อินโฟร์ เซอร์วิส จำกัด (มหาชน) (“บริษัทฯ” หรือ “ADVANC”)
จดทะเบียนเป็นบริษัทจำกัด เมื่อวันที่ 24 เมษายน 2529
โดยมีวัตถุประสงค์เริ่มแรกในการดำเนินธุรกิจให้เช่าและให้บริการคอมพิวเตอร์

ปี 2532 บริษัท ชินวัตรคอมพิวเตอร์ แอนด์ คอมมิวนิเคชั่นส์ จำกัด (มหาชน)
ซึ่งปัจจุบันได้เปลี่ยนชื่อเป็น บริษัท ชิน คอร์ปอเรชั่น จำกัด (มหาชน) (“SHIN”)
ได้เข้ามาเป็นผู้ถือหุ้นของบริษัทฯ ในสัดส่วนร้อยละ 60 ของทุน จดทะเบียน
และได้เปลี่ยนวัตถุประสงค์ในการดำเนินธุรกิจเป็นการให้บริการโทรคมนาคม

ปี 2542 เมื่อวันที่ 19 กุมภาพันธ์ 2542 Singtel Strategic Investments Private
Limited (“SingTel”) ซึ่งเป็นบริษัทในกลุ่ม Singapore Telecommunications Pte.
Ltd. ประเทศสิงคโปร์ ซึ่งดำเนินธุรกิจเทคโนโลยีสื่อสารและโทรคมนาคม ได้เข้าถือหุ้นในบริษัทฯ
โดย SHIN และ SingTel เป็นผู้ถือหุ้นในบริษัทฯ ทั้งสิ้นร้อยละ 43.06 และ 19.35 ตามลำดับ

  เมื่อเดือนกุมภาพันธ์ 2542 บริษัทฯ ได้เพิ่มสัดส่วนการถือหุ้นในบริษัท แอดวานซ์ เพจจิ้ง จำกัด
  (APG) (เดิมชื่อ บริษัท ชินวัตร เพจจิ้ง จำกัด) ซึ่งดำเนินธุรกิจให้บริการโทรศัพท์ติดตามตัว
  จากเดิมร้อยละ 60.00 เป็นร้อยละ 99.99
  แต่จากการที่บริการโทรศัพท์ติดตามตัวได้รับความนิยมลดลงเป็นอย่างมาก ประกอบกับ
  การปรับตัวลดลงของราคาของเครื่องโทรศัพท์เคลื่อนที่
  ทำให้โทรศัพท์เคลื่อนที่เป็นสิ่งที่สามารถซื้อหาได้ง่ายขึ้น การดำเนินงานของ APG จึงได้ยุติลง
  พร้อมกับมีการคืนสัญญาร่วมการงานให้แก่ ทีโอที เมื่อเดือนมิถุนายน พ.ศ. 2545
  ต่อมาในเดือนกันยายน พ.ศ. 2545 APG ได้ถูกขายให้แก่บริษัทอื่น ดังนั้น APG
  จึงไม่ได้เป็นบริษัทในเครือของบริษัทฯ อีกต่อไป

  ในเดือนตุลาคม 2542 บริษัทฯ เข้าถือหุ้นในบริษัท แอดวานซ์ ดาต้าเน็ทเวอร์ค คอมมิวนิเคชั่นส์
  จำกัด (ADC) (เดิมชื่อบริษัท ชินวัตร ดาต้าคอม จำกัด) ในสัดส่วนร้อยละ 67.95 และบริษัท
  ดาต้าเน็ทเวอร์ค โซลูชั่นส์ จำกัด (DNS) ในสัดส่วนร้อยละ 49.00
  ซึ่งทั้งสองบริษัทดำเนินธุรกิจการให้บริการสื่อสารข้อมูลผ่านสายโทรศัพท์

ปี 2544 ตามมติที่ประชุมวิสามัญผู้ถือหุ้นครั้งที่ 2/2544 เมื่อวันที่ 20 สิงหาคม 2544
ได้อนุมัติให้บริษัทฯ ซื้อหุ้นบริษัท ชิน ดิจิตอล จำกัด (SDT) ในสัดส่วนร้อยละ 99.99
หรือมูลค่าการลงทุนรวม 540 ล้านบาท จาก SHIN และ Singtel บริษัท SDT ในขณะนั้น
เป็นผู้ถือหุ้น ร้อยละ 97.54 ใน บริษัท ดิจิตอล โฟน จำกัด (DPC)
ซึ่งเป็นผู้ประกอบกิจการโทรศัพท์เคลื่อนที่ระบบ GSM 1800
และเป็นผู้นำเข้าและจัดจำหน่ายโทรศัพท์เคลื่อนที่ โดยบริษัทฯ ได้ให้การสนับสนุนทางการเงินแก่
SDT ในวงเงินประมาณ 17,300 ล้านบาท เพื่อใช้ชำระหนี้ให้แก่ SHIN และ SingTel ทั้งนี้
บริษัทฯ ได้จัดสรรหุ้นสามัญที่ยังมิได้ออกจำหน่าย จำนวน 23.5 ล้านหุ้น
เป็นการเฉพาะเจาะจงให้แก่ SHIN จำนวน 17 ล้านหุ้น และ SingTel จำนวน 6.5 ล้านหุ้น
คิดเป็นมูลค่ารวมทั้งสิ้น 10,024 ล้านบาท เพื่อเป็นเงินทุนส่วนหนึ่งในการลงทุนดังกล่าว

  ในเดือนกันยายน 2544 บริษัทฯ ได้มีการลงทุนในกิจการโทรศัพท์เคลื่อนที่ระบบดิจิตอล GSM
  1800 ของบริษัท ดิจิตอล โฟน จำกัด (DPC) ซึ่งมีทุนจดทะเบียนชำระแล้ว 8,556 ล้านบาท
  โดยบริษัทฯ ได้เข้าไปลงทุนในสัดส่วนร้อยละ 99.99 ในบริษัท ชิน ดิจิตอล จำกัด (SDT) ซึ่ง
  SDT เป็นผู้ถือหุ้น ร้อยละ 97.54 ใน DPC

  ตามมติที่ประชุมกรรมการบริษัทครั้งที่ 8/2544 เมื่อวันที่ 13 พฤศจิกายน 2544
  ได้อนุมัติให้บริษัทฯ ซื้อหุ้นบริษัท ดิจิตอล โฟน จำกัด (DPC) ในสัดส่วนร้อยละ 98.17
  หรือมูลค่าการลงทุนรวม 20,300 ล้านบาท จากบริษัท ชิน ดิจิตอล จำกัด (SDT)
  เพื่อใช้หนี้คืนให้แก่บริษัทฯ และลดภาระภาษีด้านรายได้ค่าดอกเบี้ย โดยได้เข้าไปซื้อหุ้น DPC
  เมื่อวันที่ 17 ธันวาคม 2544 ซึ่งจะทำให้บริษัทฯ เป็นผู้ถือหุ้นใน DPC โดยตรง

ปี 2545 ตามมติที่ประชุมกรรมการบริษัท ครั้งที่ 5/2545 เมื่อวันที่ 16 กรกฎาคม 2545
ได้อนุมัติให้บริษัทฯ ลงทุนเพิ่มใน DPC จำนวน 300 ล้านหุ้น เป็นจำนวนเงิน 3,000 ล้านบาท
ซึ่งเป็นผลทำให้บริษัทฯ มีสัดส่วนการถือหุ้นใน DPC เป็นร้อยละ 98.55 ของทุนจดทะเบียน
ในเดือนตุลาคม 2545

  ในเดือนธันวาคม 2545 บริษัทฯ
  ปรับโครงสร้างธุรกิจการนำเข้าและการจัดจำหน่ายโทรศัพท์เคลื่อนที่ของบริษัท แอดวานซ์
  ไวร์เลส มาร์เก็ตติ้ง จำกัด (AWM) โดยโอนการดำเนินงานของ AWM
  รวมเข้ากับการดำเนินงานของบริษัท ดิจิตอล โฟน จำกัด (DPC)
  ซึ่งเป็นบริษัทย่อยแห่งหนึ่งของบริษัทฯ
  เพื่อเป็นการเพิ่มประสิทธิภาพของการบริหารธุรกิจโดยรวมให้ดียิ่งขึ้น (AWM
  จึงหยุดดำเนินกิจการชั่วคราว)

ปี 2546 เอไอเอส ได้รับการปรับอันดับความน่าเชื่อถือขององค์กรและออกตราสารหนี้ โดย บริษัท
ทริสเรทติ้ง จำกัด จากระดับ AA- เป็น AA

ปี 2547 บริษัท ฟิทช์ เรทติ้ง (ประเทศไทย) จำกัด (Fitch Rating) ประกาศให้ เอไอเอส
ได้รับอันดับเครดิตภายในประเทศระยะยาวที่ระดับ AA (tha) แนวโน้มมีเสถียรภาพ
และระยะสั้นที่ระดับ F1+(tha) สะท้อนถึงฐานะการเงินที่แข็งแกร่ง
และความเป็นผู้นำทางด้านตลาด

  เอไอเอสได้รับการเพิ่มอันดับความน่าเชื่อถือจากสถาบันจัดอันดับ สแตนด์ดาร์ตแอนด์พัวร์ส หรือ
  เอส แอนด์ พี(S&P) จากเดิมอยู่ที่ระดับ BBB ให้เป็นระดับ BBB+
  ซึ่งถือเป็นอันดับความน่าเชื่อถือขององค์กรเอกชนที่เทียบเท่าอันดับความน่าเชื่อถือของประเทศไทย
  และสะท้อนให้เห็นถึงสถานภาพอันแข็งแกร่งของเอไอเอสในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

ปี 2548 ในเดือนกรกฎาคม 2548
ตลาดหลักทรัพย์แห่งประเทศไทยร่วมกับวารสารการเงินธนาคารมอบรางวัลให้แก่เอไอเอส 3
รางวัล คือ 1. รางวัลบริษัทที่มีการประกอบการธุรกิจดีเด่น (Best Performance)
หมวดเทคโนโลยี 2. รางวัลบริษัทที่มีความโดดเด่นด้านนักลงทุนสัมพันธ์ (Best Investor) และ
3. รางวัลบริษัทที่เปิดเผยข้อมูลผลประกอบการดีเด่นตามหลักธรรมาภิบาล (Best Corporate
Governance Report Awards)ในงาน SET AWARDS 2005

  ในเดือนสิงหาคม 2548 เอไอเอสเปิดตัวบริษัท แอดวานซ์ เอ็มเปย์ จำกัด
  ซึ่งเป็นบริษัทร่วมทุนระหว่างเอไอเอส และ บริษัท เอ็นทีที โดโคโม อินคอร์ปอเรชั่น
  เพื่อดำเนินธุรกิจการให้บริการธุรกรรมการเงินบนโทรศัพท์เคลื่อนที่

  ในเดือนกันยายน 2548 ที่ประชุมผู้ถือหุ้นกู้ของเอไอเอส จำนวน 6 ชุดคือ หุ้นกู้เอไอเอส ครั้งที่
  1/2544 ชนิดทยอยคืนเงินต้น ครบกำหนดไถ่ถอนปี 2549 (AIS063A) หุ้นกู้เอไอเอส ครั้งที่
  3/2544 ครบกำหนดไถ่ถอน ปี 2549 (AIS06NA) หุ้นกู้เอไอเอส ครั้งที่ 1/2545
  ครบกำหนดไถ่ถอนปี 2552 (AIS093A) หุ้นกู้เอไอเอส ครั้งที่ 2/2545 ชนิดทยอยคืนเงินต้น
  ครบกำหนดไถ่ถอนปี 2552 (AIS093B) หุ้นกู้เอไอเอส ครั้งที่ 3/2545 ครบกำหนดไถ่ถอนปี
  2550 (AIS073A) และหุ้นกู้เอไอเอส ครั้งที่ 4/2545 ชนิดทยอยชำระคืนเงินต้น
  ครบกำหนดไถ่ถอนปี 2550 (AIS07OA) ได้มีมติอนุมัติให้บริษัทฯ
  สามารถจ่ายเงินปันผลในแต่ละปีให้แก่ผู้ถือหุ้นของบริษัทฯ เป็นจำนวนเกินกว่าร้อยละ 40
  ของผลกำไรสุทธิในปีนั้นๆได้ ภายใต้เงื่อนไขคือบริษัทฯ จะต้องมีอันดับความน่าเชื่อถือไม่ต่ำกว่า
  AA และได้รับภายในระยะเวลาไม่เกินกว่า 45
  วันก่อนหน้าวันที่คณะกรรมการบริษัทมีมติอนุมัติการจ่ายเงินปันผล

  ในเดือนตุลาคม 2548 เอไอเอสได้รับการปรับเพิ่มอันดับความน่าเชื่อถือจากสถาบันจัดอันดับ
  สแตนด์ดาร์ตแอนด์พัวร์ หรือ เอส แอนด์ พี (S&P) จากเดิมที่อยู่ระดับ BBB+ เป็น A-
  สะท้อนให้เห็นถึงสถานภาพอันแข็งแกร่งของเอไอเอสในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

  เอไอเอสร่วมกับบริษัท กสท โทรคมนาคม จำกัด (มหาชน)
  ในการรวมใบแจ้งค่าใช้บริการโทรศัพท์เคลื่อนที่ทั้งในประเทศ ระหว่างประเทศ
  และบริการข้ามแดนอัตโนมัติไว้ในใบแจ้งค่าใช้บริการใบเดียวกัน
  เพื่ออำนวยความสะดวกให้แก่ลูกค้ามากขึ้น

ปี 2549 เมื่อวันที่ 23 มกราคม 2549 กลุ่มผู้ถือหุ้นรายใหญ่ของบริษัท ชิน คอร์ปอเรชั่น จำกัด
(มหาชน) (“SHIN”) ได้ขายหุ้น SHIN ให้แก่บริษัท ซีดาร์ โฮลดิ้งส์ จำกัด (“Cedar”)
และบริษัท แอสเพน โฮลดิ้งส์ จำกัด (“Aspen”) ส่งผลให้ Cedar และ Aspen
ต้องเข้าถือหลักทรัพย์ของบริษัทฯ เพื่อครอบงำกิจการโดยสมัครใจ (Voluntary Tender Offer)
ในราคา 72.31 บาทต่อหุ้น นอกจากนี้ ที่ประชุมคณะกรรมการบริษัทของ SHIN ครั้งที่ 1/2549
เมื่อวันที่ 23 มกราคม 2549 มีมติจะไม่ขายหุ้นสามัญของบริษัทฯ ที่ SHIN ถืออยู่ทั้งจำนวน
เนื่องจาก คณะกรรมการบริษัทของ SHIN พิจารณาแล้วมีความเห็นว่าธุรกิจของเอไอเอส
เป็นธุรกิจที่ก่อให้เกิดรายได้หลักของ SHIN และประกอบกับการที่ เอไอเอส
มีผลประกอบการที่ดีมาโดยตลอด

  ในเดือน พฤศจิกายน เอไอเอส ลงนามในสัญญาการใช้อัตราเชื่อมโยงโครงข่าย
  (Interconnection Charge) ร่วมกับ บมจ. โทเทิ่ล แอ็คเซ็ส คอมมิวนิเคชั่น (ดีแทค)

เหตุการณ์สำคัญในปี 2550

กุมภาพันธ์

-   เอไอเอส ลงนามในสัญญาการใช้อัตราเชื่อมโยงโครงข่าย (Interconnection Charge)
    ร่วมกับ บริษัท ทรูมูฟ จำกัด

-   บริษัท ทริสเรทติ้ง จำกัด (TRIS Rating)
    สถาบันจัดอันดับความน่าเชื่อถือทางการเงินของไทย
    คงอันดับความน่าเชื่อถือองค์กรและการออกตราสารหนี้ของเอไอเอส ที่ระดับ ‘AA’

-   บริษัท ฟิทช์ เรทติ้งส์ จำกัด (Fitch Ratings)
    สถาบันจัดอันดับความน่าเชื่อถือทางการเงินระหว่างประเทศ
    คงอันดับความน่าเชื่อถือสำหรับการออกตราสารหนี้สกุลเงินบาทของเอไอเอส ที่ระดับ ‘AA’
    และสำหรับตราสารหนี้สกุลเงินต่างประเทศที่ระดับ ‘BBB+’
    แต่ได้ปรับอันดับเครดิตพินิจแนวโน้มเป็นลบ
    เนื่องจากความไม่แน่นอนด้านการกำกับดูแลของอุตสาหกรรม

-   เอไอเอสร่วมกับกูเกิล (Google) ผู้ให้บริการการค้นหาข้อมูลบนเว็บไซต์ (search
    engine) รายใหญ่ของโลกขยายบริการสู่ Mobile Internet หรือ
    การนำบริการจากโลกอินเตอร์เน็ตให้สามารถใช้งานบนมือถือ

-   รายการสารคดีชีวิต “สานรัก คนเก่งหัวใจแกร่ง” ของเอไอเอส
    ได้รับรางวัลโทรทัศน์ทองคำเฉลิมพระเกียรติ ประเภทรายการส่งเสริมความรู้ดีเด่น
    ด้านคุณธรรมและจริยธรรม ประจำปี 2549 จากชมรมส่งเสริมโทรทัศน์ มูลนิธิ จำนง รังสิกุล
    และสำนักงานคณะกรรมการวัฒนธรรมแห่งชาติ

มีนาคม

-   ที่ประชุมคณะกรรมการบริษัท ครั้งที่ 3/2550 มีมติอนุมัติแต่งตั้งนายวิกรม ศรีประทักษ์
    หัวหน้าคณะผู้บริหาร ด้านเทคโนโลยี (CTO) ให้ดำรงตำแหน่งหัวหน้าคณะเจ้าหน้าที่ผู้บริหาร
    (CEO) รับผิดชอบดูแลสายงานธุรกิจสื่อสารไร้สาย แทนนายสมประสงค์ บุญยะชัย
    ซึ่งยังคงดำรงตำแหน่งประธานกรรมการบริหารของบริษัทฯ โดยให้มีผลตั้งแต่วันที่ 1 กรกฎาคม
    2550

-   บริษัท เอไอเอ็น โกลบอลคอม จำกัด หรือ เอไอเอ็น
    เปิดให้บริการโทรทางไกลต่างประเทศผ่านรหัส 005 อย่างเป็นทางการ

  เมษายน

-   ที่ประชุมผู้ถือหุ้นสามัญประจำปี 2550 ของบริษัทฯ
    มีมติอนุมัติจัดสรรกำไรจากผลประกอบการงวด 6 เดือนหลังของปี 2549 (1 กรกฎาคม 2549
    ถึง 31 ธันวาคม 2549) ในอัตราหุ้นละ 3.30 บาท ให้แก่ผู้ถือหุ้นทั้งหมดจำนวนประมาณ
    2,955 ล้านหุ้น คิดเป็นจำนวนเงินประมาณ 9,750 ล้านบาท

-   เอไอเอสได้รับรางวัลภาพยนตร์โฆษณาดีเด่นทางโทรทัศน์เพื่อผู้บริโภค ประจำปี 2549
    ซึ่งจัดโดยสมาคมคุ้มครองผู้บริโภค (สคบ.) จำนวน 2 รางวัล คือ
    รางวัลรองชนะเลิศอันดับหนึ่งประเภทบริการจากโฆษณาชุดโกนหนวด
    และรางวัลรองชนะเลิศอันดับสองประเภทส่งเสริมสังคม ศิลปวัฒนธรรม และสิ่งแวดล้อม
    จากโฆษณาชุด Always Smile

  พฤษภาคม

-   บริษัท ไวร์เลส ดีไวซ์ ซัพพลาย จำกัด (ดับลิวดีเอส)
    ได้จดทะเบียนตั้งบริษัทกับกระทรวงพาณิชย์
    เพื่อประกอบธุรกิจนำเข้าและจัดจำหน่ายโทรศัพท์เคลื่อนที่และอุปกรณ์โทรคมนาคม
    แต่เดิมธุรกิจดังกล่าวบริษัท ดิจิตอล โฟน จำกัด (ดีพีซี) เป็นผู้ดำเนินการ

-   บริษัทฯ ได้ประกาศแต่งตั้งนายสมชัย เลิศสุทธิวงศ์ ดำรงตำแหน่ง รองกรรมการผู้อำนวยการ
    สายงานการตลาด(Executive Vice President - Marketing )
    โดยรับผิดชอบด้านการวางกลยุทธ์และกำหนดนโยบายการบริหารจัดการด้านการตลาดสินค้า
    และบริการโทรศัพท์เคลื่อนที่ทั้งระบบพรีเพดและโพสต์เพด การบริการข้ามแดน
    การตลาดลูกค้ากลุ่มเซเรเนด และลูกค้ารายบุคคล

  มิถุนายน

-   ที่ประชุมคณะกรรมการบริษัท ครั้งที่ 4/2550 มีมติอนุมัติให้บริษัทฯ ร่วมลงทุนในบริษัท บริดจ์
    โมบาย พีทีอี จำกัด (สิงคโปร์)
    ซึ่งเป็นบริษัทร่วมทุนของผู้ให้บริการโทรศัพท์เคลื่อนที่ในประเทศภาคพื้นเอเชียและแปซิฟิก รวม
    10 ประเทศ (Joint Force Mobile Operators)
    สนับสนุนการให้บริการโทรศัพท์เคลื่อนที่ระหว่างประเทศ (International Roaming)
    โดยบริษัทฯ ร่วมลงทุนจำนวน 2.0 ล้านหุ้น หรือประมาณ 10% ของทุนจดทะเบียน
    มีมูลค่าการลงทุนประมาณ 2.7 ล้านเหรียญสหรัฐ

-   บริษัท สแตนดาร์ด แอนด์ พัวร์ จำกัด หรือ S&P
    สถาบันจัดอันดับความน่าเชื่อถือทางการเงินระหว่างประเทศ
    จัดอันดับความน่าเชื่อถือองค์กรของเอไอเอส ที่ระดับ ‘A-‘ แต่ได้ปรับแนวโน้มเป็น
    ‘negative’ จาก ‘stable’ เนื่องจากสภาวะการแข่งขันที่รุนแรง
    และความไม่แน่นอนทางด้านการกำกับดูแลของอุตสาหกรรม

-   จีเอสเอ็ม แอดวานซ์ ร่วมมือกับพันธมิตร ROK TV ของประเทศอังกฤษ เปิดตัวบริการใหม่
    ROK TV on Mobile
    เพื่อให้ผู้ใช้บริการชมเคเบิ้ลทีวีบนโทรศัพท์เคลื่อนที่ได้อย่างเต็มรูปแบบเป็นครั้งแรกในประเทศไทย

-   เอไอเอสร่วมกับบริษัทไมโครซอฟท์เปิดให้บริการ AIS Smart Office
    เพื่อตอบสนองการใช้อีเมล์และโปรแกรมบริหารจัดการให้แก่ลูกค้าองค์กรแบบครบวงจร

  กรกฎาคม

-   บริษัทฯ
    ประกาศแต่งตั้งทีมผู้บริหารใหม่เพื่อเพิ่มประสิทธิภาพการทำงานและการบริการให้ดียิ่งขึ้น ได้แก่
    นางวิลาสินี พุทธิการันต์ ดำรงตำแหน่ง ผู้ช่วยกรรมการผู้อำนวยการ
    สายงานบริหารลูกค้าและการบริการ (Vice President-Customer & Service
    Management) รับผิดชอบดูแลงานบริการลูกค้าสัมพันธ์ หรือ CRM, นายคมสัน บุพนิมิตร์
    ดำรงตำแหน่ง ผู้ช่วยกรรมการผู้อำนวยการส่วนงานบริหารช่องทางการตลาด ( Vice
    President -Channel Management) รับผิดชอบดูแลช่องทางการตลาด การจัดจำหน่าย
    ร้านตัวแทนจำหน่าย ร้านเทเลวิซ เพย์สเตชั่น ,นายวรุณเทพ วัชราภรณ์ ดำรงตำแหน่ง
    กรรมการผู้จัดการ บริษัท แอดวานซ์ เอ็มเปย์ จำกัด (Managing Director - Advanced
    MPAY) รับผิดชอบดูแลธุรกิจการให้บริการธุรกรรมทางการเงินบนมือถือ mPAY และนายสุรวัตร
    ชินวัตร ดำรงตำแหน่ง กรรมการผู้จัดการ บริษัท แอดวานซ์คอนแท็คเซ็นเตอร์ จำกัด
    (Managing Director - Advanced Contact center)
    รับผิดชอบดูแลงานบริหารและบริการลูกค้า คอลเซ็นเตอร์

-   บริษัท ดิจิตอล โฟน จำกัด เปิดตัวโทรศัพท์เคลื่อนที่ที่เป็นแบรนด์ของตนเอง (House brand)
    ใหม่ล่าสุดภายใต้ชื่อ ‘Phone One’

-   เอไอเอส วัน-ทู-คอล!
    เริ่มจำหน่ายบัตรเติมเงินอักษรเบรลล์เพื่อผู้พิการทางสายตาเป็นครั้งแรกในประเทศไทย
    และนำรายได้ส่วนหนึ่งจากการจำหน่ายมอบให้สมาคมคนตาบอดแห่งประเทศไทย

  สิงหาคม

-   ที่ประชุมคณะกรรมการบริษัท ครั้งที่ 5/2550
    มีมติอนุมัติการจ่ายเงินปันผลระหว่างกาลจากผลการดำเนินงาน 6 เดือน
    งวดการดำเนินงานตั้งแต่วันที่ 1 มกราคม ถึง 30 มิถุนายน 2550 ในอัตราหุ้นละ 3.00 บาท
    ให้แก่ผู้ถือหุ้นทั้งหมดจำนวนประมาณ 2,957 ล้านหุ้น คิดเป็นจำนวนเงินประมาณ 8,871
    ล้านบาท

-   เอไอเอสรับรางวัลบริษัทที่มีการเปิดเผยข้อมูลผลประกอบการดีเด่นตามหลักธรรมาภิบาลของประเทศไทย
    ประจำปี 2550 (Best in Corporate Governance in The Asset Magazine’s
    Annual Corporate Governance Rankings 2007) จากนิตยสาร The Asset

-   นิตยสาร FinanceAsia มอบรางวัล Most Committed to a Strong Dividend
    Policy อันดับที่ 2 ของ

  ประเทศไทย ให้แก่เอไอเอส

-   บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
    ได้รับใบอนุญาตประกอบกิจการโทรคมนาคมแบบที่สามแบบประเภทมีโครงข่ายโทรคมนาคมเป็นของตนเองเพื่อให้บริการโทรคมนาคมแก่บุคคลทั่วไป

  กันยายน

-   เอไอเอสเปิดศูนย์ปฏิบัติการ Call Center แด่ผู้พิการทางสายตา
    ที่มูลนิธิช่วยคนตาบอดแห่งประเทศไทย ในพระบรมราชินูปถัมภ์
    เพื่อสร้างอาชีพแด่ผู้พิการทางสายตาและสนับสนุนการแสดงศักยภาพความสามารถของผู้พิการให้เป็นที่ยอมรับในสังคม

  ตุลาคม

-   กระทรวงการพัฒนาสังคมและความมั่นคงของมนุษย์
    มอบโล่เชิดชูเกียรติผู้ทำคุณประโยชน์ดีเด่นแก่ผู้อยู่ในภาวะยากลำบาก ประจำปี 2550
    ประเภทสื่อที่นำเสนอกิจกรรมที่เป็นประโยชน์แก่ผู้อยู่ในภาวะยากลำบาก
    ให้แก่เอไอเอสที่นำเสนอเรื่องราวของเยาวชนตัวอย่างผ่านทางรายการ “สานรัก
    คนเก่งหัวใจแกร่ง”

-   บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
    ได้รับใบอนุญาตให้บริการอินเทอร์เน็ต แบบที่หนึ่ง
    ประเภทไม่มีโครงข่ายโทรคมนาคมเป็นของตนเองให้แก่ลูกค้าโดยตรง
    และได้รับใบอนุญาตให้บริการอินเทอร์เน็ตเกต์เวย์ระหว่างประเทศ
    และบริการชุมสายอินเทอร์เน็ต แบบที่สองที่มีโครงข่ายโทรคมนาคมเป็นของตนเอง

  ธันวาคม

-   บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
    เริ่มทดลองให้บริการเสียงบนอินเทอร์เน็ต (VoIP) เป็นบริการแรก
    โดยจับมือกับมหาวิทยาลัยหอการค้าไทย ร่วมกันทดสอบบริการใหม่ในชื่อ AIS Net Call
    เป็นบริการโทรศัพท์บนเครือข่าย WIFI
    ก่อนเตรียมเปิดให้บริการอย่างเป็นทางการในเดือนมกราคม ปี 2551

2.2 ภาพรวมการประกอบธุรกิจ

บริษัท แอดวานซ์ อินโฟร์ เซอร์วิส จำกัด (มหาชน) (“บริษัทฯ” หรือ “แอดวานซ์” หรือ “เอไอเอส”) ได้ก่อตั้งขึ้นเมื่อปี 2532 ปัจจุบันบริษัทฯ เป็นผู้ให้บริการโทรศัพท์เคลื่อนที่อันดับหนึ่งในประเทศไทยด้วยส่วนแบ่งจำนวนผู้ใช้บริการในตลาดประมาณร้อยละ 46 และมีโครงข่ายครอบคลุมมากกว่าร้อยละ 97 ของพื้นที่ประเทศ เอไอเอสได้จดทะเบียนอยู่ในตลาดหลักทรัพย์แห่งประเทศไทย (ตลท.) ตั้งแต่ปี 2534 โดยในปี 2550 บริษัทฯ มีมูลค่าหลักทรัพย์ตามราคาตลาด (Market capitalization) ประมาณ 287 พันล้านบาท (8.6 พันล้านดอลลาร์สหรัฐ) ซึ่งถือเป็นบริษัทจดทะเบียนที่ใหญ่ที่สุดหนึ่งในห้าอันดับแรกของ ตลท. เอไอเอสมีผู้ถือหุ้นรายใหญ่คือ บริษัท ชิน คอร์ปอเรชั่น ในสัดส่วนถือหุ้นร้อยละ 43 และ SingTel Strategic Investment PTE Ltd. ในสัดส่วนผู้ถือหุ้นร้อยละ 21 โดยสัดส่วนที่เหลือถือโดยบุคคลทั่วไป และ นักลงทุนสถาบัน

เอไอเอสให้บริการโทรศัพท์เคลื่อนที่ในระบบดิจิตอล GSM ปัจจุบันสามารถรองรับเทคโนโลยี GPRS และ EDGE โดยบริษัทฯได้เข้าร่วมทำสัญญาร่วมการงานแบบบีทีโอ (BTO: Build-Transfer-Operate) กับ บริษัท ทีโอที จำกัด (มหาชน) (ทีโอที) เป็นระยะเวลา 25 ปี ตั้งแต่ปี 2533 สิ้นสุดปี 2558 ภายใต้สัญญาร่วมการงานแบบบีทีโอ เอไอเอสมีหน้าที่เป็น ผู้ลงทุนในการสร้างเครือข่ายเซลลูลาร์และรับผิดชอบในการหาเงินลงทุนรวมทั้งค่าใช้จ่ายต่างๆ ทั้งหมดและโอนกรรมสิทธิ์ในเครือข่ายให้แก่ผู้ให้สัญญา(ทีโอที) โดยบริษัทฯ มีหน้าที่และความรับผิดชอบและหาแหล่งเงินทุนสำหรับงานวิศวกรเครือข่าย วางแผนงานด้านเครือข่าย จัดหาอุปกรณ์พร้อมทั้งติดตั้ง บำรุงดูแลรักษาเครือข่าย ตลอดจนดำเนินกิจกรรมทางธุรกิจ การตลาดและการให้บริการ ทั้งนี้ บริษัทฯ จะต้องจ่ายผลประโยชน์ตอบแทนในรูปแบบของส่วนแบ่งรายได้ที่ได้รับจากการให้บริการให้แก่ทีโอที โดยอัตราส่วนแบ่งรายได้จากการให้บริการแบบชำระค่าบริการหลังการใช้ (Postpaid) ที่จ่ายให้ทีโอทีปัจจุบันอยู่ที่ร้อยละ 30 ของรายได้ไม่รวมภาษีมูลค่าเพิ่ม และส่วนแบ่งรายได้จากบริการแบบชำระค่าใช้บริการล่วงหน้า (Prepaid) อยู่ที่ร้อยละ 20 ของรายได้ก่อนหักภาษีมูลค่าเพิ่ม

เอไอเอสยังมีบริษัทย่อย คือ บริษัท ดิจิตอล โฟน จำกัด (ดีพีซี) ประกอบธุรกิจให้บริการเครือข่ายโทรศัพท์เคลื่อนที่ระบบดิจิตอล GSM ย่านความถี่ 1800 MHz ภายใต้สัญญาร่วมการงานแบบบีทีโอ (BTO: Build-Transfer-Operate) กับบริษัท กสท โทรคมนาคม จำกัด (มหาชน) (กสท.) เป็นระยะเวลา 16 ปี ตั้งแต่ปี 2540 สิ้นสุดปี 2556 โดยดีพีซีต้องจ่ายผลประโยชน์ตอบแทนเป็นร้อยละของรายได้จากการให้บริการให้แก่ กสท. ซึ่งปัจจุบันบริษัทได้จัดแบ่งส่วนแบ่งรายได้ให้แก่ กสท. อยู่ที่ร้อยละ 25 ของรายได้ ดีพีซี ยังมีสัญญาการใช้บริการเครือข่ายร่วม (Network Roaming) ระหว่าง เอไอเอส กับ ดีพีซี ซึ่งจะทำให้ผู้ใช้โทรศัพท์เคลื่อนที่ระบบดิจิตอล GSM 1800 สามารถใช้งานได้ทั่วประเทศเหมือนกับผู้ใช้โทรศัพท์เคลื่อนที่ระบบดิจิตอล GSM advance อีกด้วย

นอกจากการให้บริการเครือข่ายโทรศัพท์เคลื่อนที่แล้ว เอไอเอสยังลงทุนในบริษัท ไวร์เลส ดีไวซ์ ซัพพลาย จำกัด (ดับลิวดีเอส) ซึ่งเอไอเอสถือหุ้นอยู่ร้อยละ 99.99 เพื่อประกอบธุรกิจนำเข้าและจัดจำหน่ายโทรศัพท์เคลื่อนที่อุปกรณ์โทรคมนาคม แต่เดิมธุรกิจดังกล่าว ดีพีซี เป็นผู้ดำเนินการ ตามลักษณะทั่วไปของธุรกิจตัวแทนจำหน่ายโทรศัพท์เคลื่อนที่และอุปกรณ์แล้วนั้น เป็นธุรกิจที่มีกำไรขั้นต้นน้อย สาเหตุที่เอไอเอสดำเนินธุรกิจดังกล่าวเพื่อให้บริษัทฯสามารถมีส่วนกำหนดรุ่นโทรศัพท์เคลื่อนที่ที่มีฟังก์ชั่นรองรับบริการใหม่ๆที่บริษัทฯ จะออกได้ นอกจากนี้ ดับลิวดีเอส ประกอบธุรกิจขายส่งซิมการ์ด และบัตรเติมเงินผ่านร้านเทเลวิซจำนวนมากกว่า 350 สาขา และผ่านตัวแทนจำหน่ายมากกว่า 10,000 รายทั่วประเทศอีกด้วย ในปี 2550 รายได้ที่มาจาก ดับลิวดีเอส คิดเป็นอัตราส่วนร้อยละ 3.84 ของรายได้รวมบริษัทฯ 

เอไอเอสประกอบธุรกิจให้บริการข้อมูลทางโทรศัพท์ (Call Center) ผ่านบริษัทย่อย บริษัท แอดวานซ์ คอนแท็ค เซ็นเตอร์ จำกัด (เอซีซี) ด้วยจำนวนพนักงานมากกว่า 2,200 คน ที่ผ่านการฝึกอบรมเป็นอย่างดี เอซีซี จึงพร้อมและมั่นใจในคุณภาพบริการที่เหนือกว่าและสามารถรองรับผู้ใช้บริการกว่า 24 ล้านคนของเอไอเอสได้อย่างมีประสิทธิภาพ ธุรกิจบริการข้อมูลทางโทรศัพท์ถือเป็นกุญแจสำคัญที่ทำให้เอไอเอสแตกต่างจากผู้ประกอบการอื่น เพราะเหนือกว่าการให้บริการก่อนหรือหลังการขายหรือตอบปัญหาทั่วไป เช่น เรื่องการชำระค่าบริการ หรือสอบถามข้อมูลบริการ พนักงานเอซีซี ยังมีบทบาทสำคัญในการช่วยโปรโมทกิจกรรมการตลาดของกลุ่มบริษัทฯ และแนะนำสินค้าและบริการให้ทั้งลูกค้าปัจจุบัน และลูกค้าใหม่ด้วย

ในเดือนมีนาคม 2550 บริษัท เอไอเอ็น โกลบอลคอม จำกัด (เอไอเอ็น) ซึ่งเอไอเอสถือหุ้นอยู่ร้อยละ 99.99 ได้เปิดให้บริการโทรศัพท์ระหว่างประเทศอย่างเป็นทางการ เอไอเอ็น ได้รับใบอนุญาตเพื่อประกอบกิจการให้บริการโทรศัพท์ระหว่างประเทศจากคณะกรรมการกิจการโทรคมนาคมแห่งชาติ (กทช) ทั้งนี้ใบอนุญาตมีอายุ 20 ปี สิ้นสุดในปี 2569 ภายใต้ระเบียบใบอนุญาตที่ได้รับจาก กทช. เอไอเอ็นมีหน้าที่ต้องจ่ายค่าธรรมเนียมให้กับ กทช. ทั้งสิ้นร้อยละ 7 จากรายได้จากการให้บริการ แบ่งเป็นค่าธรรมเนียมใบอนุญาตรายปี ร้อยละ 3 และค่าบริการโทรคมนาคมพื้นฐานโดยทั่วถึงและบริการเพื่อสังคม (Universal Service Obligation – USO) ร้อยละ 4

อีกสายธุรกิจหนึ่งที่เอไอเอสเล็งเห็นว่ามีโอกาสเติบโตสูง คือธุรกิจให้บริการชำระสินค้าและบริการผ่านโทรศัพท์เคลื่อนที่แทนการใช้เงินสด หรือบัตรเครดิต (Mobile payment) ภายใต้การประกอบธุรกิจของบริษัท แอดวานซ์ เอ็มเปย์ จำกัด (เอเอ็มพี) ซึ่งเป็นบริษัทร่วมลงทุนระหว่าง เอไอเอส ในสัดส่วนผู้ถือหุ้นร้อยละ 69.99 และ NTT DoCoMo ในสัดส่วนผู้ถือหุ้นร้อยละ 30 โดยเอเอ็มพีได้รับอนุญาตจาก ธนาคารแห่งประเทศไทย (ธปท.) ให้ประกอบธุรกิจให้บริการชำระสินค้าและบริการผ่านโทรศัพท์เคลื่อนที่แทนการใช้เงินสดหรือ บัตรเครดิต ภายใต้ชื่อ “เอ็มเปย์ (mPAY)” ซึ่งเพิ่มความสะดวกและปลอดภัย แก่ลูกค้าเอไอเอส ในการทำธุรกรรมทางการเงินผ่านโทรศัพท์เคลื่อนที่ โดยลูกค้าสามารถใช้เอ็มเปย์ ซื้อสินค้า online ชำระค่าบริการโทรศัพท์เคลื่อนที่ เติมเงินระบบ วัน-ทู-คอล! และชำระค่าสินค้าและบริการต่างๆ 

เมื่อวันที่ 23 มกราคม 2551 เอไอเอส ได้ซื้อหุ้นสามัญ บริษัท เอเอ็มพี คืนทั้งหมดจากบริษัท NTT DoCoMo โดยหลังจากการซื้อหุ้นคืน สัดส่วนการถือหุ้นของเอไอเอสเพิ่มเป็นร้อยละ 99.99

ในอนาคต เอไอเอสมีแผนจะขยายธุรกิจให้บริการโทรศัพท์พื้นฐานโดยมุ่งเน้นเรื่องการให้บริการด้านข้อมูล ซึ่งแตกต่างจากธุรกิจโทรศัพท์พื้นฐานทั่วไป โดยลงทุนผ่านบริษัทย่อย บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น) ซึ่งเอไอเอสถือหุ้นอยู่ร้อยละ 99.93 ในปี 2550 เอสบีเอ็น ได้รับใบอนุญาตจาก กทช. เพื่อประกอบธุรกิจให้บริการอินเตอร์เน็ต (ISP) บริการอินเทอร์เน็ตระหว่างประเทศ (Internet gateway) บริการเสียงผ่านเครือข่ายอินเตอร์เน็ต (Voice over IP) และ บริการโทรทัศน์ผ่านเครือข่ายอินเตอร์เน็ต (IP Television) ในวันที่ 17 มกราคม 2551 เอสบีเอ็น ได้รับใบอนุญาตทดสอบเทคโนโลยีไวแมกซ์จาก กทช. โดยใบอนุญาตดังกล่าวมีอายุ 90 วัน และสามารถทดสอบได้ในพื้นที่บางส่วนที่ กทช. กำหนดเท่านั้น 

โครงสร้างบริษัทและบริษัทในเครือ

ปัจจุบันเอไอเอสได้ลงทุนกับบริษัทในเครือทั้งหมด 12 บริษัท และมีพนักงานในเครือประมาณ 8,000
คน

ณ สิ้นเดือนธันวาคม 2550 รายละเอียดของบริษัทในเครือมีดังต่อไปนี้

+--------------------------+---------------------------------+--------+
| บริษัท                     | ลักษณะการประกอบกิจการ             | สัด     |
|                          |                                 | ส่วนที่ถือ |
+--------------------------+---------------------------------+--------+
| บริษัท ดิจิตอล โฟน จำกัด      | ให้บริการโทรศัพท์เคลื่อนที่ ระบบ GSM    | 98.55% |
| (ดีพีซี)                    | 1800 MHz                        |        |
+--------------------------+---------------------------------+--------+
| บริษัท แอดวานซ์             | ให้บริการ                         | 51.00% |
| ดาต้าเน็ทเวอร์ค             | การสื่อสารข้อมูลผ่านเครือข่ายสายโทรศัพท์ |        |
|                          | ในกรุงเทพฯ และ เขตปริมณฑล         |        |
| คอมมิวนิเคชั่นส์ จำกัด (เอดีซี)  |                                 |        |
+--------------------------+---------------------------------+--------+
| บริษัท แอดวานซ์ คอนแท็ค      | ให้บริการข้อมูลทางโทรศัพท์            | 99.99% |
| เซ็นเตอร์ จำกัด (เอซีซี)      |                                 |        |
+--------------------------+---------------------------------+--------+
| บริษัท ดาต้าเน็ทเวอร์ค โซลูชั่นส์ | ให้บริการ                         | 49.00% |
| จำกัด                     | การสื่อสารข้อมูลผ่านเครือข่ายสายโทรศัพท์ |        |
|                          | ในเขตต่างจังหวัด                   |        |
| (ดีเอ็นเอส)                |                                 |        |
+--------------------------+---------------------------------+--------+
| บริษัท ดาต้าลายไทย จำกัด     | ผู้ให้บริการอินเตอร์เน็ต               | 65.00% |
| (ดีแอลที)                  | ปัจจุบันได้หยุดก                     |        |
|                          | ารดำเนินงานและอยู่ระหว่างการชำระบัญชี |        |
+--------------------------+---------------------------------+--------+
| บริษัท โมบาย ฟรอม แอดวานซ์  | ปัจจุบันไม่ได้ดำเนินธุรกิจ              | 99.99% |
| จำกัด (เอ็มเอฟเอ)          |                                 |        |
+--------------------------+---------------------------------+--------+
| บริษัท แอดวานซ์ เอ็มเปย์ จำกัด | ให้บริการชำระสินค้าและบริการ         | 6      |
| (เอเอ็มพี)                 | ผ่านโทรศัพท์เคลื่อนที่แทนการใช้เงินสดหรือ | 9.99%* |
|                          | บัตรเครดิต                        |        |
+--------------------------+---------------------------------+--------+
| บริษัท แอดวานซ์ เมจิคการ์ด    | จำหน่ายบัตรแทนเงินสด (Cash Card)   | 99.99% |
| จำกัด (เอเอ็มซี)            |                                 |        |
+--------------------------+---------------------------------+--------+
| บริษัท เอไอเอ็น โกลบอลคอม   | ให้บริการโทรศัพท์ระหว่างประเทศ       | 99.99% |
| จำกัด                     |                                 |        |
|                          |                                 |        |
| (เอไอเอ็น)                |                                 |        |
+--------------------------+---------------------------------+--------+
| บริษัท ซุปเปอร์ บรอดแบนด์     | ให้บริการอินเตอร์เน็ต (ISP)          | 99.93% |
| เน็ทเวอร์ค จำกัด (เอสบีเอ็น)  | บริการอินเทอร์เน็ตระหว่างประเทศ      |        |
|                          | (Internet gateway)              |        |
|                          | บริการเสียงผ่านเครือข่ายอินเตอร์เน็ต    |        |
|                          | (Voice over IP) และ             |        |
|                          | บริการโทรทัศน์ผ่านเครือข่ายอินเตอร์เน็ต  |        |
|                          | (IP Television)                 |        |
+--------------------------+---------------------------------+--------+
| บริษัท ไวร์เลส ดีไวซ์ ซัพพลาย  | นำเข้าและจัดจ                     | 99.99% |
| จำกัด                     | ำหน่ายโทรศัพท์เคลื่อนที่อุปกรณ์โทรคมนาคม |        |
|                          |                                 |        |
| (ดับลิวดีเอส)               |                                 |        |
+--------------------------+---------------------------------+--------+
| บริษัท แอดวานซ์ ไวร์เลส      | ปัจจุบันไม่ได้ดำเนินธุรกิจ              | 99.93% |
| เน็ทเวอร์ค จำกัด            |                                 |        |
| (เอดับบลิวเอ็น)             |                                 |        |
+--------------------------+---------------------------------+--------+

*เมื่อวันที่ 23 มกราคม 2551 เอไอเอส ได้ซื้อหุ้นสามัญ บริษัท เอเอ็มพี คืนทั้งหมดจากบริษัท NTT
DoCoMo โดยหลังจากการซื้อหุ้นคืน สัดส่วนการถือหุ้นของเอไอเอสเพิ่มเป็นร้อยละ 99.99

[]

[]

[TABLE]

2.4 เป้าหมายการดำเนินธุรกิจใน 3-5 ปี

เอไอเอสมุ่งมั่นในการพัฒนาศักยภาพเพื่อเป็นผู้ให้บริการโทรคมนาคมที่ครบวงจร (Total Telecom
Service Provider)
ซึ่งจะขยายให้ครอบคลุมมากกว่าการให้บริการเฉพาะในสายธุรกิจโทรคมนาคมสื่อสารไร้สายเหมือนในอดีต
โดยมีบริการครอบคลุมถึง ธุรกิจให้บริการโทรศัพท์ระหว่างประเทศ
บริการอินเตอร์เน็ตเกตเวย์สำหรับลูกค้าทั่วไปและรายย่อย และ
บริการข้อมูลผ่านสายโทรศัพท์และอินเตอร์เน็ตความเร็วสูง ซึ่งธุรกิจที่กล่าวมานี้ เอไอเอส
ได้รับใบอนุญาตให้ประกอบธุรกิจจากคณะกรรมการกิจการโทรคมนาคมแห่งชาติ (กทช.)
และจะเป็นสายธุรกิจหลักที่เอไอเอสจะมุ่งเน้นไปในอีก 3-5 ปีข้างหน้านี้

ในปี 2550 ที่ผ่านมา บริษัท เอไอเอ็น โกลบอลคอม จำกัด (เอไอเอ็น)
ได้เปิดดำเนินการอย่างเป็นทางการในการให้บริการโทรศัพท์ระหว่างประเทศให้ลูกค้าเอไอเอส
ซึ่งรายได้จากเอไอเอ็น จะเริ่มเห็นชัด และส่งผลกระทบต่อรายได้รวมของบริษัทฯ ในปี 2551
เป็นต้นไป บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
มีแผนจะให้บริการข้อมูลผ่านสายโทรศัพท์พื้นฐาน
และบริการให้เช่าอินเตอร์เน็ตเกตเวย์แก่ลูกค้าองค์กร ซึ่งจะเริ่มให้บริการได้ในปีช่วงปี
2551-2552

ในอีก 3-5 ปีข้างหน้านี้ เอไอเอสมีแผนจะขยายธุรกิจให้บริการสื่อสารข้อมูลไร้สาย
ซึ่งไม่เพียงแต่ผ่านโทรศัพท์เคลื่อนที่เท่านั้น แต่รวมถึงคอมพิวเตอร์แล็ปท็อบ
และคอมพิวเตอร์ที่ใช้งานตามบ้าน ในอีกระยะเวลาไม่นานต่อจากนี้
เอไอเอสคาดว่าการสื่อสารด้วยเสียงจะเข้าใกล้จุดอิ่มตัว โดยเฉพาะในเขตกรุงเทพฯ
และเมืองใหญ่ ในทางกลับกัน การสื่อสารทางข้อมูลเพิ่งเข้าสู่ระยะเริ่มต้นเท่านั้น ในประเทศไทย
อัตราส่วนรายได้ที่มาจากการใช้ข้อมูลยังอยู่เพียงร้อยละ 11 ของรายได้จากการให้บริการเท่านั้น
โดยปัจจุบัน จำนวนผู้ใช้บริการอินเตอร์เน็ตความเร็วสูงที่ให้บริการผ่านโทรศัพท์พื้นฐาน (ADSL)
มีอยู่ประมาณ 1 ล้านคน เทียบกับจำนวนครัวเรือนทั้งประเทศ 16 ล้านครัวเรือน จากสถิติที่กล่าวมา
เอไอเอสเล็งเห็นถึงศักยภาพ และโอกาสทางธุรกิจที่มีทางเติบโตได้อีกมาก บริษัทฯ
จึงมีแผนที่จะขยายไปในธุรกิจดังกล่าว หากแต่ขึ้นอยู่กับเทคโนโลยี และกฎระเบียบข้อบังคับจาก
กทช. โดยบริษัทฯ คาดว่าจะเริ่มลงทุนในเทคโนโลยี 3G และ ไวแมกซ์ เป็นหลักก่อน

ในขณะนี้ ประเทศต่างๆทั่วโลก รวมถึงประเทศส่วนใหญ่ในทวีปเอเชียตะวันออกเฉียงใต้
ได้รับใบอนุญาต 3G และเปิดให้มีบริการ 3G มาหลายปีแล้ว
เอไอเอสคาดว่าประเทศไทยน่าจะให้ใบอนุญาต 3G ในอนาคตอันใกล้นี้ สำหรับเอไอเอส
การมุ่งไปสู่เทคโนโลยี 3G หมายถึง ก) ช่วยเพิ่มรายได้จากการใช้ข้อมูลในอนาคต ข)
เปิดโอกาสทางธุรกิจในสายของธุรกิจอินเตอร์เน็ตความเร็วสูงสำหรับลูกค้าทั่วไปและลูกค้ารายย่อย
และ ค) ช่วยส่งเสริมความยั่งยืนในการทำธุรกิจในอีก 20 ปี ข้างหน้า

บริการ เอไอเอส อินเตอร์เน็ตความเร็วสูง

เทคโนโลยี 3G จะสามารถใช้ได้ทั้งกับผู้ใช้บริการโทรศัพท์เคลื่อนที่ และผู้ใช้บริการที่ไม่เคลื่อนที่
(Stationary users) เช่น ผู้ใช้บริการอินเตอร์เน็ตความเร็วสูง ในขณะนี้
เทคโนโลยีที่เอไอเอสให้บริการอยู่นั้น มีความเร็วมากกว่า 100 Kbps (ความเร็วเฉลี่ยต่อคน)
โดยในต้นปี 2550 เอไอเอสได้พัฒนาเทคโนโลยี EDGE (Enhanced Data Rate for GSM
Evolution) ให้มีบริการครอบคลุมทั่วประเทศ
โดยผลตอบรับจากผู้ใช้บริการดีขึ้นอย่างมากตั้งแต่เริ่มให้บริการ
เห็นได้จากปริมาณการใช้ข้อมูลของผู้ใช้บริการที่เพิ่มขึ้นอย่างรวดเร็ว เนื่องจากเทคโนโลยี EDGE
ได้ให้ความเร็วสูงกว่า 3 เท่าเมื่อเทียบกับเทคโนโลยี GPRS (General Packet Radio
Service) เดิมที่เอไอเอสให้บริการอยู่ก่อน ดังนั้น เอไอเอส มุ่งหวังว่า เทคโนโลยี 3G
ที่สามารถสื่อสารข้อมูลด้วยความเร็วสูง (ประมาณ 200 Kbps)
จะช่วยส่งเสริมให้การเติบโตของรายได้จากการใช้ข้อมูลเติบโตได้ไปในระยะยาว นอกจากนี้
เอไอเอส ยังมีแผนที่จะให้บริการการสื่อสารข้อมูลด้วยความเร็วสูง (ประมาณ 1 Mbps)
โดยใช้เทคโนโลยี HSPA (High Speed Packet Access) โดยจะเริ่มที่เมืองใหญ่ๆก่อน
ด้วยความเร็วสูงระดับนี้เทคโนโลยี HSPA
นอกจากจะให้ความพึงพอใจกับผู้ใช้ข้อมูลผ่านโทรศัพท์มือถือแล้ว
จะสามารถแข่งขันได้เป็นอย่างดีกับอินเตอร์เน็ตความเร็วสูงที่ให้บริการจากโทรศัพท์พื้นฐาน เช่น
ADSL ในการใช้งานกับคอมพิวเตอร์แล็ปท็อบ และคอมพิวเตอร์ที่ใช้งานตามบ้าน

ใบอนุญาต 3G มีความสำคัญที่จะช่วยส่งเสริมความยั่งยืนในการทำธุรกิจสำหรับเอไอเอส ในปัจจุบัน
สัญญาร่วมการงานระหว่างเอไอเอส และบริษัท ทีโอที จำกัด (มหาชน) (ทีโอที)
จะถึงกำหนดอายุในปี 2558 ในขณะที่ใบอนุญาต 3G คาดว่าจะมีอายุ 20 ปี เท่ากับใบอนุญาตแบบที่
3 อื่นๆ ที่ กทช.เป็นผู้ออก

ไวแมกซ์ ( WiMAX)
คือเทคโนโลยีการเชื่อมต่อไร้สายความเร็วสูงที่อาศัยการส่งข้อมูลบนเครือข่ายไร้สายที่มีความครอบคลุมกว้าง
(Wireless Metropolitan Area Network)
ไวแมกซ์จะช่วยส่งเสริมประสิทธิภาพให้แก่บริการอินเตอร์เน็ตความเร็วสูง
และเครือข่ายโทรศัพท์เคลื่อนที่ที่บริษัทฯ ให้บริการอยู่ในปัจจุบัน
เอไอเอสอาจจะสร้างเครือข่ายไวแมกซ์ประกอบไปบนฐานของโครงข่ายและสถานีฐานที่บริษัทฯ
มีอยู่แล้ว ในส่วนของลูกค้าทั่วไปและรายย่อย
ไวแมกซ์จะช่วยให้เอไอเอสเข้าถึงลูกค้าในการให้บริการอินเตอร์เน็ตความเร็วสูง โดยที่บริษัทฯ
ไม่ต้องลงทุนในการสร้างโครงข่ายโทรศัพท์พื้นฐานใหม่ทั้งหมด กทช.
อาจไม่อนุญาตให้เอไอเอสสร้างโครงข่ายโทรศัพท์พื้นฐาน
หรือการสร้างใหม่อาจจะมีต้นทุนสูงกว่ามากเมื่อเทียบกับการใช้โครงข่ายโทรศัพท์ไร้สายที่เอไอเอสมีอยู่แล้ว
นอกจากนี้ ไวแมกซ์
ยังอาจช่วยให้การวางโครงข่ายโทรศัพท์มือถือและการเชื่อมโยงระหว่างโครงข่ายเร็วและสะดวกยิ่งขึ้น
อย่างไรก็ตาม
มาตรฐานทางเทคโนโลยีของไวแมกซ์ยังไม่ได้มีการให้บริการในเชิงพาณิชย์อย่างกว้างขวาง
เอไอเอส ยังต้องศึกษาในความคืบหน้าของเทคโนโลยีอย่างใกล้ชิด
เพื่อวิเคราะห์ความเป็นไปได้ในการนำเทคโนโลยีไปใช้ในอนาคต